1Wo'or 'o queb oxib tzij cwaj quin bij chawe: nabe, cha bij chique conojel i je re i Dios chi 'o ni u chac coj ch'a'at ru' i Dios, chaka tz'onoj che piquiwi i winak, chaka tz'onoj che wach i rajwaxic chique, xak chaka tioxij che cumal. Queje ile chaka 'ana piquiwi conojel i winak. 2Chaka tz'onoj che i Dios piquiwi i 'atol tzij, xak piquiwi i rakan u 'ab, man chom na 'uri coj q'uiji'ic, xak n-ta ch'o'oj ca pe pakawi. N-ta coj 'atiw 'uri chu 'onquil pacha craj i Dios xak chu 'onquil ronojel pacha i ca majawic. 3We queje caka 'an ile, 'utz 'uri que'elok, xak chom cril i Dios chi Tolke. 4Craj ire chi conojel que 'el na chi sak; xak lic caquetamaj ni sak laj tzij. 5Xa jun i Dios 'o pakawi konojel, xak xa jun i coj chomarsaw chuwach i Dios; are ile, are i Jesucrísto, chi 'antal achi che. 6Ire lic xu ya rib chi camic, tojbal re i kelbal chi sak konojel. Are xu rik i 'ij chi u ch'icom i Dios, queje ile xa 'antajic, c'utbal re chake chi craj i Dios chi konojel coj 'el na chi sak. 7Rumal-i, xin u cha yin chu bixquil i tzij-le; xu 'an apóstol chwe, y xin u tak bi chu c'utic chique i ne te aj Israel winak wach i u cubibal qui c'ux che i Jesucrísto, xak wach i sak laj tzij re i Dios. Katzij i xin bij-le; n-quin t'oron taj. 8Rumal-i, cwaj yin chi pa ronojel tak tzobajil re i Dios chiqui tz'onoj ni achiab che i Dios. Xui-ri, are quiqui 'ano, 'o u chac lic je ch'am pa canima, n-ta coywal piqui c'ux, n-ta ch'o'oj chiquixol. 9Xak i ixokib, chiqui 'ana che i qui 'u' pacha ca majaw chique chi je re i Dios. Miqui bisoj u cojic chomik tak c'ul; chiqui cojo pacha usuc' ch'ukbal quij, n-are ti majbal qui wach i winak quiqui 'ano. Xak miqui bisoj mas u 'anic chom che i qui wi; miqui bisoj u wikic quib ru' i óro, ru' tak i pérla, xak ru' tak qui 'u' chi pakalic, chi xa kus quiquil i winak. 10Miqui bisoj u 'anic ile; are, chiqui bisoj u 'anic chom che quib ru' wach tak i quiqui 'ano. Ile lic are ca majaw chique ixokib chi je re i Dios. 11Pa molbal'ib, 'o u chac me ch'aw i ixokib; are i quiqui 'ano xa chiqui ta i c'utunic, miqui 'an nimak che quib. 12Yin n-quin ya ta chique ixokib quiqui c'ut pa molbal'ib; xak n-quin ya ta chique we are ique que uc'aw u tzam chique i achiab. Xui-ri, me ch'awic; are, che naw che wach que tijin chu tayic. 13Quin bij ile man are i achi Adan nabe 'antal rumal i Dios, te'uri xyijbax i ati Eva. 14Xak n-are ti ma Adan xt'ortaj rumal itzel, xa are i ati Eva; ire xu kel 'uri u tzij i Dios. 15(I Dios xu c'okoj i ixok rumal u mac-le; ru' u c'axc'ol calax ni rac'al.) Xui-ri, i ixok cu rik ni relbal chi sak rumal u q'uitsaxic rac'al, xak we lic 'o ni u cubibal u c'ux che i Dios, we 'o ni u c'axnabal u c'ux chique i winak, we ch'am ni u c'ux chuwach i Dios, xak we chom 'olic.
1TIMOTÉO 2